Indië & Nepal | Seagull
Dis 'n opwindende ervaring om in Kathmandu, aan die voet van die Himalayas, van die vliegtuig te klim.
Die gonsende stad, met 'n ryke mengelmoes van kleure, geure en kulture stel jou in staat om Nepal met al jou sintuie ten volle te beleef.
Ons verken Kathmandu, die hoofstad. Ons ontdek die wonderlike kulturele en artistieke erfenis wat ge-openbaar word in versteekte tempels, oorgroei met gousblomme, binnehowe gevul met brandrissies en rys wat uitgedroog word, en klein werkswinkeltjies wat onveranderd gebly het sedert die middeleeue.
Kathmandu is pragtig, middeleeus, geestelik en lewendig! Ons besoek die feestelike Thamel wat propvol kleurvolle stalletjies is. Die kleurvolle lewenskragtigheid van die Thamel word voortgesit as 'n mens na bo kyk, na die menigte drade wat van winkel na winkel gespan is en behang is met kleurvolle winkeltekens, na oorhangende balkonne wat die atmosfer vervrolik.
By die Kathesimbhu Stupa, wapper daar duisende kleurvolle gebedsvlaggies. Hier sien ons ook die bekende Ugratara tempel met sy beroemde drie-voudige dak.
Soos ons deur die straatjies loop sal ons wonderlike mense en dinge sien, soos stalletjies met boeddhistiese gebedsvlaggies, rye en rye tandheelkundiges, glansende koper-, glas- en krale-winkels en hier en daar 'n dwalende koei!
Indië is 'n dinamiese land propvol ongelooflike toeriste aantreklikhede. Hierdie land is vol dramatiese diversiteit en is deurdring met geskiedenis, kultuur, godsdiens, tradisie en kennis.
Indië was eerstyds 'n baie welvarende land, geleë op van die belangrike handelsroetes van die wêreld.
Ons besoek natuurlik die Taj Mahal. Hierdie liefdesmonument, een van die mooiste geboue ter wêreld, is gebou as 'n ewigdurende herinnering aan 'n man se liefde vir sy vrou.
Jaipur (die pienk stad) is die hoofstad van die Rajastan provinsie. Hierdie stad is vol pienk gepleisterde geboue en getuig van die kleurvolle, vriendelike mense wat in Rajastan woon. Die strate gons met bromponies, riksjas en kinders wat krieket speel.
Ons lê besoek af by die Amber Fort op 'n olifant se rug! Hierdie fort is die mees beduidende besienswaardigheid op hierdie toer na Jaipur, want dit huisves 'n aantal paleise binne sy mure. Die binnekamers van hierdie pragtige fort sal jou beïndruk met die fynbesnede en asemrowende versierings in tipiese Mongoolse styl.
Udaipur (die wit stad) staan ook bekend as die stad van mere. Hierdie oosterse Venisië sal jou bekoor! Die hoogtepunt is om besoek af te lê by die 'drywende' wit meerpaleis op een van die groot mere in die stad.
Geen besoek aan Indië sal volmaak wees sonder 'n besoek aan Delhi nie. Hier verken ons die bekende markte in die ou stad op riksja en geniet heerlike Indiese cuisine saam met vriende wat ons gemaak het op hierdie wonderlike toer na die ooste.